Tech-giganter ansætter i Danmark: Apple, Facebook & IBM | it-jobbank
Måske går du som andre og overvejer nyt job.
I så fald er der gode muligheder for at score et spændende job, for flere store internationale virksomheder annoncerede sidste år, at de søger nye medarbejdere til datacentre i Danmark.
I oktober skrev Fyens Stiftstidende, at Facebook bygger et kæmpe-datacenter i Tietgenbyen i Odense.
Ifølge avisen vil datacentret komme til at bestå af to serverhaller på 26.500 kvadratmeter og en hal på 39.000 kvadratmeter.
Computerworld har tidligere afsløret, at et andet it-firma planlægger at bygge et stort datacenter ved Fredericia. Hvem ved vi ikke endnu, men størrelsen – cirka 130.000 kvadratmeter – udelukker de fleste selskaber og efterlader kun en lille håndfuld mulige selskaber.
Læs også: Danske Bank og LEGO: Aarhus skal være epicenter for it-talenter
IBM åbner nyt innovationscenter i København
En pressemeddelelse i efteråret afslørede, at IBM inden for de næste to år ansætter 250 medarbejdere, som skal arbejde med en række nye teknologiområder i virksomhedens nye innovationscenter.
Første hold medarbejdere blev ansat i efteråret, og de skal fokusere på blandt andet teknologier inden for big data, cognitive computing og digitale forretningsområder.
IBM oplyser, at bemandingen vil bestå af to typer konsulenter:
Junior Consultants med en stærk it-profil kombineret med en god forretningsforståelse. Eksempelvis ved baggrund i en master eller bachelor fra ITU, DTU, CBS, KU eller lignende.
Senior Consultants med specifik viden og solid erfaring inden for et givent tech-område. Typisk med 5 års erfaring.
IBM Danmarks administrerende direktør, Henrik Bodskov, uddyber:
"Danmark er skabt til at være et innovationslaboratorium. Dels er der adgang til it-talenter med forretningsforståelse – dels er danske kunder meget nysgerrige og parate til at bruge nye digitale løsninger."
Selskaber har dog også åbnet tilsvarende centre i Tyskland, Østrig, Schweiz, Sverige, Holland, Italien, England og Frankrig.
Der er altså også jobmuligheder for de rejselystne.